
PERUSTELUT – YHTEENVETO TOSISEIKOISTA JA HAVAINNOISTA
Tällä täytäntöönpanoa koskevalla mietinnöllä on selkeä tavoite: viedä nuorisotyöllisyyden aktiivinen tukeminen sekä EU:n asialistan että jäsenvaltioiden poliittisten toimien kärkisijalle. Nuorisotakuu on vahva poliittinen sitoumus, jossa luvataan tarjota jokaiselle alle 30-vuotiaalle nuorelle laadukas työ-, jatkokoulutus-, oppisopimus- tai harjoittelupaikka neljän kuukauden sisällä työttömäksi joutumisesta tai opintojen päättymisestä. Tämä vuonna 2013 annettu ja vuonna 2020 uudistettu sitoumus on Euroopan unionin uskottavuuden perusta unionin toimissa sen nuorten hyväksi.
Sen tulokset ovat konkreettisia. EU:n nuorisotyöttömyys on vähentynyt lähes kymmenen prosenttiyksikköä kymmenessä vuodessa, vaikka tämän tuloksen ei voida katsoa olevan yksinomaan nuorisotakuun täytäntöönpanon ansiota. Yli 60 miljoonaa nuorta on saanut tukea nuorisotakuujärjestelmistä, ja välineen vahvistaminen on johtanut institutionaalisiin uudistuksiin jäsenvaltioissa. Tämän politiikkatoimen vetovoima ulottuu myös EU:n rajojen ulkopuolelle, sillä nuorisotakuujärjestelmiä kehitetään jo naapurimaissa, erityisesti Länsi-Balkanilla. Nämä saavutukset eivät kuitenkaan saa jättää varjoonsa sitä tosiseikkaa, että nuorisotyöttömyys on edelleen lähes kolme kertaa suurempaa kuin koko väestön työttömyys ja että laskusuuntaus on ollut pysähtyneenä viimeksi kuluneet kolme vuotta. Joidenkin kohdalla tilanne on edelleen erittäin huono.
Työelämän ja koulutuksen ulkopuolella olevien (NEET) nuorten määrä on edelleen hälyttävän suuri useissa jäsenvaltioissa. Näitä nuoria on suhteettoman paljon naisissa, romaneissa, vammaisissa nuorissa ja muissa haavoittuvassa asemassa oleviin ryhmiin kuuluvissa. Ilmiö korostaa sitä, ettei yleispätevä lähestymistapa ole riittävä ja että nuorisotakuu on pantava täytäntöön kohdennetusti, alueellisesti ja osallistavasti. Näiden nuorten saaminen töihin on paitsi sosiaalinen välttämättömyys myös strateginen vastaus talouksiamme jarruttavaan työvoimapulaan ja osaamisvajeeseen.
Jotta toiminta voi olla tehokasta, on saatava tarkka käsitys kohderyhmistä. Tämän esteenä on yksityiskohtaisten tietojen puute NEET-nuorten kirjosta. NEET-alaryhmien ja niiden ominaispiirteiden perusteellinen kartoitus on olennaisen tärkeää, jotta voidaan kehittää toimivia ratkaisuja. Nämä nuoret on myös otettava mukaan heille tarkoitettujen toimenpiteiden suunnitteluun. Mikään osallisuutta edistävä politiikka ei voi onnistua tavoitteessaan, jos sen kohteena olevat eivät osallistu siihen aktiivisesti.
Vahvistetun nuorisotakuun täytäntöönpanosta tehty arviointi osoittaa, että nuorisotakuu on kiistattomasti kunnianhimoinen poliittinen hanke ja jäsenvaltiot kokevat siitä vahvaa omistajuutta, mutta sen täytäntöönpanossa on tullut esiin rajoitteita. Ei ole olemassa yhtä ainoaa mallia vaan monenlaisia malleja, jotka kuvastavat jäsenvaltioiden institutionaalisia perinteitä ja työmarkkinoiden realiteetteja. Jotkin jäsenvaltiot ovat sisällyttäneet nuorisotakuun olemassa oleviin järjestelmiinsä, kun taas toiset ovat luoneet erillisen mallin sitä varten. Jotkin ovat keskittäneet hallinnon kansalliselle tasolle ja toiset taas siirtäneet sen paikalliselle tasolle. Joissakin malleissa käytetään ”työpaikka ensin” -lähestymistapaa, toisissa taas keskitytään koulutukseen.
Tällainen monimuotoisuus on arvokas asia. Sillä ei kuitenkaan voida oikeuttaa nuorisotakuun täytäntöönpanossa olevia liiallisia tuloseroja. EU:n tason suoran seurannan indikaattorit osoittavat, että todellisuus ei vastaa odotuksia. Liian moni nuori jää ilman työtarjousta neljän kuukauden määräajan päättyessä ja liian harvat heistä löytävät pysyvän työpaikan. Seurantaindikaattoreissa puolestaan on vakavia puutteita kerättyjen tietojen määrän ja laadun osalta. Tietyt yksiköt eivät hallinnollisista tai oikeudellisista syistä voi jakaa tietoja ja seurata edistymistä. Se on rakenteellinen este, joka on poistettava. Jäsenvaltioiden seuranta- ja arviointijärjestelmien parantamisesta on tultava poliittinen painopiste.
Vielä huolestuttavampaa on, että suurin osa NEET-nuorista, erityisesti työmarkkinoista kauimpana olevat, jää nuorisotakuujärjestelmien ulkopuolelle. Järjestelmän välistä lipsuvat työelämän ulkopuolella olevat nuoret, jotka asuvat maaseudulla tai syrjäytyneillä alueilla ja jotka eivät ole rekisteröityneet julkisiin työvoimapalveluihin. Täytäntöönpanosta vastaavilla viranomaisilla ei useinkaan ole riittävästi henkilö- ja taloudellisia resursseja näiden ryhmien tavoittamiseksi. Näin ollen tukea saavat vähiten juuri ne, jotka sitä eniten tarvitsisivat. Tätä ei voida hyväksyä poliittisesti. Nuorisotyöllisyyden tukemiseen erityisesti tarkoitettuja hallinnollisia resursseja ja henkilöresursseja on kiireellisesti vahvistettava edessä olevien haasteiden tason edellyttämässä mittakaavassa.
Tukitoimista tiedetään yleisesti ottaen vähän. Nuorisotakuu on useissa jäsenvaltioissa liitetty tiiviisti osaksi yleisemmin nuorille kohdennettuja tai koko väestön työllisyyttä koskevia laajempia ohjelmia, minkä vuoksi se ei käytännössä enää erotu muista toimista. Osa edunsaajista ei edes tiedä osallistuvansa nuorisotakuujärjestelmään. Jos toimintapolitiikasta ei tiedetä mitään eikä sitä ymmärretä, se menettää legitimiteettinsä eikä se voi olla enää vaikuttavaa.
Ennaltaehkäisevät toimet on asetettava keskeiseen asemaan. Nuorisotakuu ei voi toimia, jos sitä toteutetaan muista erillisenä toimintapolitiikkana prosessin viimeisessä vaiheessa. Koulunkäynnin keskeyttämisen torjuminen, vaikeuksissa olevien oppilaiden tukeminen ja työhönsijoittumisen jälkeisen tuen tarjoaminen ovat olennaisen tärkeitä toimia, joiden avulla vältetään toistuvat putoamiset koulutuksen ja työelämän ulkopuolelle. Kestävä osallisuus edellyttää jatkuvaa, yhdennettyä ja johdonmukaista lähestymistapaa.
Yhtä tärkeä on myös valmisteleva vaihe. On paljon haavoittuvassa asemassa olevia nuoria, jotka eivät ole heti valmiita siirtymään työelämään. He tarvitsevat yksilöllistä ohjausta, psykososiaalista tukea ja perustaitojen kehittämistä. Tämän tuen avulla on pureuduttava sosiaalisen syrjäytymisen perimmäisiin syihin, ennen kuin kyseisten NEET-nuorten uudelleen integroituminen on mahdollista. Kaikkein syrjäytyneimpien nuorten aktiivisesta osallistamisesta on tehtävä vahvistetun nuorisotakuun ensisijainen tavoite.
Arkioppimisen tai epävirallisen oppimisen kautta hankittujen taitojen validoinnilla on tässä yhteydessä strateginen merkitys. Monilla nuorilla on perhepiirissään, yhteisössään tai sosiaalisissa yhteyksissään opittuja taitoja, joita ei kuitenkaan ole virallisesti tunnustettu. Validoimalla nämä taidot voidaan poistaa työllistymisen esteet ja edistää paikallista osaamista.
Valmistelevat toimet koskevat myös julkisia laitoksia. Julkisilla työvoimapalveluilla ja kumppaniorganisaatioilla ei useinkaan ole riittävästi pätevää henkilöstöä kaikkein monimutkaisimpien tilanteiden käsittelemiseksi. Tähän liittyen todettakoon nuorisotakuun laajentamisesta koskemaan 25–29-vuotiaita nuoria, että laajentaminen on toimintapoliittisesti perusteltua, koska työelämään siirtyminen kestää nykyään pidempään ja on epävakaampaa. Ilman lisäresursseja laajentamisen vaikutukset kuitenkin vesittyvät eikä sen kautta voida tarjota asianmukaista tukea tälle uudelle ikäryhmälle. Aidosti yksilöllinen lähestymistapa edellyttää mittavampia resursseja. Muussa tapauksessa kaikille samanlaiset vakiopalvelut osoittautuvat viime kädessä kalliimmiksi, koska niiden avulla ei voida riittävän tehokkaasti vähentää eriarvoisuutta eikä integroida NEET-nuoria pitkällä aikavälillä.
Esitettävien tarjousten tasapainoa on tarkasteltava huolellisesti. Vaikka työllistymisen asettaminen ensisijaiseksi tavoitteeksi onkin ymmärrettävää, kun otetaan huomioon nuorten akuutit taloudelliset tarpeet, tuetut työpaikat eivät aina takaa integroitumista pitkällä aikavälillä. Tästä ovat selkeänä osoituksena usein toistuvat taloudellisesti epävarmat jaksot. Valitsemalla kullekin yksilölliselle profiilille sopivin tarjous tai yhdistelemällä koulutusta, oppisopimuskoulutusta, työharjoittelua ja työmahdollisuuksia voitaisiin saada varmempia ja kestävämpiä tuloksia.
Vapaaehtoistyö ansaitsee tulla sisällytetyksi nuorisotakuujärjestelmään uutena luokkana. Vapaaehtoistyö voi tarjota joillekin nuorille joustavan kehyksen kehittää taitoja, rakentaa uudelleen sosiaalisia siteitä ja valmistautua työelämään. Näitä uusia vaihtoehtoja on kuitenkin tuettava lisärahoituksella, jottei heikennetä jo olemassa olevia järjestelmiä.
Keskeisenä kysymyksenä on edelleen esitettävien tarjousten laatu. Vahvistettua nuorisotakuuta on mukautettu eurooppalaisiin laadun viitekehyksiin ja Euroopan sosiaalisten oikeuksien pilariin nähden. Se ei kuitenkaan ole riittänyt todellisen vaikutuksen aikaan saamiseksi edunsaajille. EU:n tason avoin koordinointimenetelmä voisi mahdollistaa hyvien käytäntöjen rakenteellisen vaihdon sekä arviointikriteerien yhdenmukaistamisen ja välitettävien työpaikkojen tiukemman valvonnan.
Nuorisotakuun onnistuminen tavoitteessaan edellyttää myös ministeriöiden, julkisten työvoimapalvelujen, koulutuspalvelujen, koulutuksen tarjoajien, työmarkkinaosapuolten, kansallisten nuorisokomiteoiden, kansalaisjärjestöjen ja paikallisviranomaisten välisiä vahvoja kumppanuuksia. Yhteistyöhön perustuva lähestymistapa mahdollistaa integroidun tukiverkoston luomisen ja auttaa palauttamaan työmarkkinoista kauimpana olevien nuorten luottamuksen.
Lisäksi on vahvistettava synergioita eurooppalaisen lapsitakuun kanssa 15–18-vuotiaiden ikäryhmän tuen jatkumisen varmistamiseksi ja haavoittuvuuksien syvään juurtumisen ehkäisemiseksi. Kokonaisvaltaisemmalla lähestymistavalla, joka kattaa EU:n muut osallisuutta edistävät strategiat, kuten romaneja koskevan EU:n strategiakehyksen tai tasa-arvon unionia koskevat strategiat, vahvistettaisiin nuoria koskevista eri tilanteista riippumatta kaikkien nuorten hyväksi toteutettavia toimia.
Toimintapoliittisia tavoitteita ei voida saavuttaa ilman riittäviä määrärahoja. Suoraan ESR+:n kautta saatava rahoitus ja vuosien 2021–2027 monivuotisessa rahoituskehyksessä osoitettu 12,5 prosentin rahoitusosuus ovat mahdollistaneet huomattavan edistymisen. Varojen käyttämiseen joissakin jäsenvaltioissa liittyvät ongelmat ja korvamerkittyjen varojen poistaminen ehdotetusta vuosien 2028–2034 monivuotisesta rahoituskehyksestä kuitenkin aiheuttavat todellisen riskin nuorisotakuun rahoituksen kestävyydelle ja vaikuttavuudelle.
Koska täytäntöönpano vaihtelee ja jäsenvaltioiden välillä on edelleen sitkeitä eroja, nuorten työelämään siirtymisen tukemiseksi tarvitaan poliittista sysäystä. Komission on tehtävä sitovia päätöksiä niiden jäsenvaltioiden osalta, joissa nuorisotyöttömyysaste ja NEET-nuorten osuus ylittävät EU:n keskiarvon. Tarkoituksena ei ole rangaista kyseisiä jäsenvaltioita vaan edellyttää selkeitä parannussuunnitelmia, joilla vahvistetaan hallinnollisia valmiuksia, parannetaan kohderyhmäkattavuutta erityisesti kaikista vaikeimmin tavoitettavien kohderyhmien osalta, kehitetään kunnianhimoisia tiedotusstrategioita, parannetaan tarjousten laatua ja perustetaan luotettavia tiedonkeruujärjestelmiä. Tavoitteena on viime kädessä parantaa ylöspäin tapahtuvaa sosiaalista lähentymistä Euroopan unionissa ja tarjota EU:n nuorille käytännöllisiä ratkaisuja.
Nuorisotakuusta on tavoitteensa mukaisesti tultava kaikille nuorille uskottava lupaus osallisuudesta, itsenäisyydestä ja ihmisarvoisesta elämästä.

[bookmark: _Toc224292496]EUROOPAN PARLAMENTIN PÄÄTÖSLAUSELMAESITYS
neuvoston 30. lokakuuta 2020 antaman suosituksen ”’Silta työelämään – entistä vahvempi nuorisotakuu’ ja nuorisotakuun perustamisesta 22 päivänä huhtikuuta 2013 annetun neuvoston suosituksen korvaaminen” täytäntöönpanosta
(2025/2184(INI))
Euroopan parlamentti, joka
–	ottaa huomioon 30. lokakuuta 2020 annetun neuvoston suosituksen ’”Silta työelämään – entistä vahvempi nuorisotakuu’ ja nuorisotakuun perustamisesta 22 päivänä huhtikuuta 2013 annetun neuvoston suosituksen korvaaminen”[footnoteRef:1], [1:  EUVL C 372, 4.11.2020, s. 1.] 

–	ottaa huomioon Euroopan unionista tehdyn sopimuksen 3 artiklan ja Euroopan unionin toiminnasta tehdyn sopimuksen 145, 147, 149, 165, 288 ja 292 artiklan,
–	ottaa huomioon Euroopan unionin perusoikeuskirjan ja erityisesti sen 14, 15, 21 ja 31 artiklan,
–	ottaa huomioon neuvoston, parlamentin ja komission 17. marraskuuta 2017 antaman ja allekirjoittaman julistuksen Euroopan sosiaalisten oikeuksien pilarista ja erityisesti sen periaatteet 1, 3 ja 4,
–	ottaa huomioon 22. huhtikuuta 2013 annetun neuvoston suosituksen nuorisotakuun perustamisesta[footnoteRef:2], [2:  EUVL C 120, 26.4.2013, s. 1.] 

–	ottaa huomioon 7. lokakuuta 2020 annetun komission tiedonannon ”Tasa-arvon unioni: romanien tasa-arvoa, osallisuutta ja osallistumista koskeva EU:n strategiakehys” (COM(2020)0620),
–	ottaa huomioon eurooppalaisen lapsitakuun perustamisesta 14. kesäkuuta 2021 annetun neuvoston suosituksen (EU) 2021/1004[footnoteRef:3], [3:  EUVL L 223, 22.6.2021, s. 14, ELI: http://data.europa.eu/eli/reco/2021/1004/oj.] 

–	ottaa huomioon eurooppalaisen ohjausjakson kehyksen ja maakohtaiset suositukset,
–	ottaa huomioon työllisyyskomitean nuorisotakuuta koskevan seuranta- ja raportointikehyksen, mukaan lukien nuorisotakuun täytäntöönpanon monenvälisessä valvonnassa käytettävät suoran seurannan indikaattorit, seurantaindikaattorit ja keskeiset viestit,
–	ottaa huomioon Eurostatin indikaattorit nuorisotyöttömyydestä ja työelämän ja koulutuksen ulkopuolella olevista (NEET) nuorista,
–	ottaa huomioon nuorisotakuun täytäntöönpanoa koskevat komission seurantakertomukset ja tiedonkeruun,
–	ottaa huomioon Euroopan sosiaalirahasto plussan (ESR+) perustamisesta ja asetuksen (EU) N:o 1296/2013 kumoamisesta 24. kesäkuuta 2021 annetun Euroopan parlamentin ja neuvoston asetuksen (EU) 2021/1057[footnoteRef:4], [4:  EUVL L 231, 30.6.2021, s. 21, ELI: http://data.europa.eu/eli/reg/2021/1057/oj.] 

–	ottaa huomioon 15. maaliskuuta 2018 annetun neuvoston suosituksen laadukkaan ja tehokkaan oppisopimuskoulutuksen eurooppalaisista puitteista[footnoteRef:5], [5:  EUVL C 153, 2.5.2018, s. 1.] 

–	ottaa huomioon 10. maaliskuuta 2014 annetun neuvoston suosituksen harjoittelun laatupuitteista[footnoteRef:6], [6:  EUVL C 88, 27.3.2014, s. 1.] 

–	ottaa huomioon 24. marraskuuta 2020 annetun neuvoston suosituksen kestävää kilpailukykyä, sosiaalista oikeudenmukaisuutta ja selviytymiskykyä tukevasta ammatillisesta koulutuksesta[footnoteRef:7], [7:  EUVL C 417, 2.12.2020, s. 1.] 

–	ottaa huomioon 20. joulukuuta 2012 annetun neuvoston suosituksen epävirallisen ja arkioppimisen validoinnista[footnoteRef:8], [8:  EUVL C 398, 22.12.2012, s. 1.] 

–	ottaa huomioon Euroopan tilintarkastustuomioistuimen erityiskertomuksen nro 3/2015 ”EU:n nuorisotakuu: toiminta käynnistetty mutta edessä täytäntöönpanoon kohdistuvia riskejä” ja erityiskertomuksen nro 5/2017 ”Nuorisotyöttömyys – ovatko EU:n toimintapolitiikat tuottaneet tulosta?”,
–	ottaa huomioon parlamentin tutkimuspalvelujen 18. joulukuuta 2025 julkaiseman Euroopan tason täytäntöönpanon arvioinnin ”The implementation of the reinforced Youth Guarantee - Trends in EU Member States, impact, EU funding and governance”,
–	ottaa huomioon 8. lokakuuta 2020 antamansa päätöslauselman nuorisotakuusta[footnoteRef:9], [9:  EUVL C 395, 29.9.2021, s. 101.] 

–	ottaa huomioon työjärjestyksen 55 artiklan,
–	ottaa huomioon kulttuuri- ja koulutusvaliokunnan lausunnon,
–	ottaa huomioon työllisyyden ja sosiaaliasioiden valiokunnan mietinnön (A10‑0000/2026),
A.	ottaa huomioon, että vahvistetussa nuorisotakuussa jäsenvaltiot ovat sitoutuneet varmistamaan, että kaikille alle 30-vuotiaille nuorille tarjotaan laadukas työ-, jatkokoulutus-, oppisopimus- tai harjoittelupaikka neljän kuukauden kuluessa työttömäksi joutumisesta tai koulutuksen päättämisestä;
B.	katsoo, että on vaikea osoittaa suoraa syy-yhteyttä nuorisotakuun täytäntöönpanon ja NEET-nuorten osuuden ja nuorisotyöttömyyden alenemisen osalta havaittujen tulosten välillä;
Nuorisotakuun täytäntöönpanon suuntaukset
1.	pitää myönteisinä EU:n työmarkkinoiden hyvää toimivuutta ja historiallisen alhaista työttömyysastetta; pitää kuitenkin valitettavana, että tämä suuntaus ei heijastu voimakkaammin nuoriin, joiden työttömyysaste on noin 15 prosenttia eli edelleen lähes kolme kertaa koko väestön työttömyysastetta korkeampi;
2.	on tyytyväinen siihen, että NEET-nuorten osuus on nuorisotakuun käyttöönoton jälkeen jatkuvasti laskenut EU:ssa ja että vuonna 2024 se oli 11,1 prosenttia; panee kuitenkin merkille jäsenvaltioiden väliset erot ja sen, että jotkin niistä ovat jo saavuttaneet vuoden 2030 tavoitteen ja toisissa NEET-nuorten määrä on edelleen hälyttävän suuri;
3.	korostaa, että nuorisotakuun suoran seurannan indikaattorit viittaavat merkittäviin ja jatkuviin haasteisiin nuorisotakuujärjestelmien käyttöönotossa ja tavoitteiden saavuttamisessa; painottaa erityisesti, että vuonna 2024 valmisteluvaihe kesti yli puolella osallistujista (54 prosenttia) yli neljä kuukautta ja että valmisteluvaihe saatiin myönteisesti ja määräajan mukaisesti päätökseen alle puolessa tapauksista (45,1 prosenttia);
4.	korostaa, että seurantaindikaattoreiden ongelmana ovat useissa jäsenvaltioissa tietojen puute ja metodologiset heikkoudet;
5.	tähdentää, että tietyt nuoret ovat erityisen haavoittuvassa sosiaalisessa tilanteessa ja heillä on suurempi työttömyysriski sekä rakenteellisia esteitä koulutukseen pääsyssä ja taitojen kehittämisessä;
6.	painottaa, että nuorisotyöllisyysaloitteen Euroopan sosiaalirahasto plussaan (ESR+) sisällyttämisen johdosta edellytetään, että jäsenvaltiot, joissa NEET-nuorten osuus ylittää EU:n keskiarvon, osoittavat 12,5 prosenttia ESR+ -määrärahoistaan sellaisiin toimiin ja uudistuksiin, joilla edistetään nuorisotyöllisyyttä, ammatillista koulutusta ja siirtymistä koulusta työelämään; pitää erittäin valitettavana, että nuorisotyöllisyysaloitteessa toteutettu korvamerkitseminen ei sisälly vuosien 2028–2034 monivuotista rahoituskehystä koskevaan komission ehdotukseen;
Vahvistetun nuorisotakuun vaikutus
7.	toteaa, että vahvistettu nuorisotakuu on vauhdittanut institutionaalisia uudistuksia ja toimintapoliittisia innovaatioita kaikissa jäsenvaltioissa ja että sen myötä on myös ryhdytty pohtimaan nuoria koskevan aktiivisen työvoimapolitiikan uudelleenjärjestämistä;
8.	painottaa, että vahvistetun nuorisotakuun vaikutus vaihtelee jäsenvaltioittain sen täytäntöönpanon ja vahvistamiseen liittyvien erityisten osatekijöiden osalta;
9.	pitää valitettavana, että vahvistetun nuorisotakuun järjestelmät tunnetaan edelleen huonosti nuorten keskuudessa ja jossain määrin myös muiden kuin järjestelmistä tai työllisyyskysymyksistä suoraan vastuussa olevien viranomaisten keskuudessa;
10.	toteaa, että puutteellinen tiedottaminen on edelleen yksi merkittävimmistä vahvistetun nuorisotakuun täytäntöönpanon esteistä; pitää valitettavana, että toimenpiteet ovat pääasiassa passiivisia ja perustuvat ainoastaan julkisiin työvoimapalveluihin rekisteröityneiden NEET-nuorten kohderyhmään;
11.	on huolissaan vahvistetun nuorisotakuun järjestelmien tasapuolisuudesta siltä osin kuin on kyse niiden kyvystä tavoittaa erityisesti syrjäisten alueiden haavoittuvassa asemassa olevat ja työelämän ulkopuolella olevat ryhmät, kuten romaniyhteisöt;
12.	on huolestunut vahvistetun nuorisotakuun järjestelmissä havaitusta suuntauksesta, joka koskee siirtymistä yksilöllisistä palveluista yleisiin palveluihin;
13.	panee merkille, että laatukriteerien yhdenmukaistamista EU:n viitekehyksien kanssa koskevasta painottamisesta huolimatta tarjousten laadussa on vahvistetun nuorisotakuun käyttöönoton jälkeen tapahtunut hyvin vähän merkittävää parannusta;
14.	katsoo, että vahvistettu nuorisotakuu ei ole täysin saavuttanut tavoitteitaan ja että sitä on edelleen parannettava, jotta voidaan kuroa umpeen kuilu välineen tavoitetason ja sen käytännön täytäntöönpanon välillä;
Suositukset
15.	kehottaa jäsenvaltioita parantamaan kohdennetusti vahvistetun nuorisotakuun täytäntöönpanosta vastaavien julkisten työvoimapalvelujen ja muiden kansallisten elinten hallinnollisia erityisvalmiuksia;
16.	kehottaa komissiota ja jäsenvaltioita tarjoamaan kattavaa tukea NEET-nuorten kohtaamien monimutkaisten esteiden poistamiseksi, jotta pureudutaan sosiaalisen syrjäytymisen perimmäisiin syihin ennen NEET-nuorten työllisyystilanteen korjaamista;
17.	korostaa, että vahvistetun nuorisotakuun onnistuneen täytäntöönpanon varmistamiseksi on olennaisen tärkeää noudattaa yhteistyöhön perustuvaa lähestymistapaa; kehottaa jäsenvaltioita vahvistamaan ministeriöiden, julkisten työvoimapalvelujen, työmarkkinaosapuolten, työmarkkinatoimijoiden, kansallisten nuorisokomiteoiden ja kansalaisyhteiskunnan välistä keskus- ja paikallistason yhteistyötä ja varmistamaan, että kaikki osapuolet toimivat yhdennetyssä NEET-nuorille tarkoitettujen palvelujen verkostossa;
18.	kehottaa komissiota ja jäsenvaltioita sisällyttämään vahvistetun nuorisotakuun järjestelmiin joukon koulunkäynnin keskeyttäjiin kohdistettuja ennaltaehkäiseviä toimenpiteitä nuorten elämää myöhemmin haittaavien vaikutusten välttämiseksi;
19.	pyytää jäsenvaltioita vahvistamaan ammatillisen koulutuksen tarjontaansa ja nykyaikaistamaan elinikäisen oppimisen järjestelmiään erityisesti selvittämällä yksilöllisiä koulutustilejä tai koulutusrahastoja koskevia vaihtoehtoja kansallisten mallien mukaisesti;
20.	kehottaa lisäämään nuorisotakuu- ja lapsitakuuvälineiden välistä synergiaa EU:n ja kansallisella tasolla ja erityisesti tarjoamaan jatkuvaa tukea sitä tarvitseville lapsille, myös 15–18-vuotiaiden ikäluokissa ja aina siihen asti, kun lapset aikuistuvat; korostaa, että tällä yhdennetyllä lähestymistavalla on pyrittävä estämään aikuistuvien nuorten jääminen vaille tukea;
21.	kehottaa jäsenvaltioita vahvistamaan haavoittuvassa asemassa oleville NEET-nuorille suunnattuja kansallis- ja paikallistason tiedotustoimia ja asettamaan tämän ryhmän aktivoinnin keskeiseksi painopisteeksi vahvistetun nuorisotakuun täytäntöönpanotoimissaan;
22.	pyytää jäsenvaltioita vahvistamaan epävirallisen ja arkioppimisen validointijärjestelmiään neuvoston vuonna 2012 antaman suosituksen mukaisesti; kannustaa mukauttamaan näitä järjestelmiä haavoittuvassa asemassa olevien NEET-nuorten tavoittamiseksi parantamalla validoinnista vastaavien valmiuksia tai tarjoamalla erityisjärjestelyjä ja varmistamalla samalla kyseisten menettelyjen laadun;
23.	kehottaa jäsenvaltioita tasapainottamaan vahvistetun nuorisotakuun järjestelmissä esitettäviä tarjouksia lisäämällä mahdollisuuksia osaamisen kehittämiseen ja vähentämällä sitä, että turvaudutaan automaattisesti työllisyystoimiin ja tuettujen työpaikkojen tarjoamiseen;
24.	suosittelee perustamaan vahvistetun nuorisotakuun järjestelmiä varten viidennen lohkon, jossa keskitytään vapaaehtoistoiminnan mahdollisuuksiin; korostaa, että vapaaehtoistoiminta antaa NEET-nuorille mahdollisuuden parantaa taitojaan ja työllistymisvalmiuksiaan ja että sen puitteissa haavoittuvassa asemassa olevat nuoret on mahdollista ottaa joustavammin huomioon;
25.	kehottaa komissiota ottamaan käyttöön vahvistetun nuorisotakuun järjestelmissä esitettävien tarjousten laatua koskevan avoimen koordinointimenetelmän;
26.	pyytää komissiota ja jäsenvaltioita osoittamaan seuraavassa monivuotisessa rahoituskehyksessä vahvistetulle nuorisotakuulle riittävästi rahoitusta erityisesti säilyttämällä tähän tarkoitukseen korvamerkityt EU:n varat;
27.	kehottaa jäsenvaltioita vahvistamaan merkittävästi vahvistetun nuorisotakuun täytäntöönpanon seurantajärjestelmiään kerättyjen tietojen laadun ja kattavuuden osalta;
28.	toteaa, että vahvistetun nuorisotakuun täytäntöönpanon tulokset vaihtelevat ja että havaitut haasteet ovat edelleen ajankohtaisia; kehottaa komissiota tekemään tavallista lainsäätämisjärjestystä noudattaen päätökset jäsenvaltioista, joiden nuorisotyöttömyysaste ja NEET-nuorten osuus ylittävät EU:n keskiarvon;
°
°	°
29.	kehottaa puhemiestä välittämään tämän päätöslauselman neuvostolle ja komissiolle.

